b'\n_START_ARTICLE_\nSigibert Hromi\n_START_PARAGRAPH_\nSigibert Hromi (nem\xc5\xa1ko Sigibert von K\xc3\xb6ln ali Sigibert der Lahme, francosko Sigebert le Boiteux)  je bil kralj Ripuarskih Frankov, ki je v drugi polovici 5. stoletja in do svoje smrti vladal v okolici Z\xc3\xbclpicha (latinsko Tolbiac) in K\xc3\xb6lna, * ni znano, \xe2\x80\xa0 okoli 509._NEWLINE_Po pisanju Gregorja Tourskega so ga na pobudo Klodvika I. kmalu po njegovi zmagi nad Vizigoti leta 507 ubili morilci, ki jih je najel sin Kloderik.  Kloderik je po umoru o tem  pripovedoval Klodviku in mu ponudil najbogatej\xc5\xa1e zaklade svojega podedovanega kraljestva  kot znak njunega novega zavezni\xc5\xa1tva. Klodvik je poslal svoje odposlance, da bi prevzeli zaklad, potem pa so ga izdajalsko umorili. Klodvik je nato Kloderikovim podlo\xc5\xbenikom povedal, da je Kloderik umoril svojega o\xc4\x8deta, zato je na enak na\xc4\x8din umrl tudi sam. Hkrati jim je ponudil svojo za\xc5\xa1\xc4\x8dito in postal njihov kralj._NEWLINE_Gregor omenja, da je bil Kloderik ubit na istem pohodu, na katerem je bil ubit frankovski kralj  Kararik. Klodvik je pred tem ubil tudi cambraiskega kralja Ragnaharja in njegove brate._NEWLINE_Po vseh teh umorih je to\xc5\xbeil, da nima ve\xc4\x8d nobenega dru\xc5\xbeinskega \xc4\x8dlana, kar ka\xc5\xbee, da so bili vsi ubiti kralji njegovi bli\xc5\xbenji sorodniki.'